Մանուկ Փոլադյան

Մանուկ Արթուրի Փոլադյան (), հայ լուսանկարիչ։

Կենսագրություն 
Մանուկ Փոլադյանը ծնվել է 1938 թվականին Սան Պաուլոյում, լուսանկարիչ-կինոգործիչներ Արթուր և Աղավնի Փոլադյանների ընտանիքում։ Լուսանկարչական հմտություններ ձեռք է բերել դեռևս մանուկ հասակից։ 15 տարեկանում լուսանկարել է 18x24 ապակի նեգատիվի վրա` կատարելով նաև ռետուշի նուրբ գործը։ «Ռոյելֆլեքսով» լուսանկարել է հարսանյաց հանդեսներ, եղել է «Բանդերյանտես» ֆոտոակումբի անդամ։ 1960 թվականին Մոոկա քաղաքում բացել է իր լուսանկարչատունը։ Ծանոթանալով «Բոսա նովա» երաժշտությանը` լուսանկարել է նրա կատարողներին, միաժամանակ ղեկավարել է «Գազետա» հեռուստածրագիրը, աշխատել ժուռնալիստ և երգահան Դենիս Բրայայի հետ։ Էժիդիո Էսսիոյի հետ նկարահանել է «Կյանքն այդպես ցանկացավ» ֆիլմը։ 1965 թվականին եղել է «Էքսելսիոր» հեռուստածրագրի նկարահանող ռեժիսոր, այնուհետև` «TV Պաուլիստա» և «TV Ռեկորդ» հեռուստաընկերություններում աշխատել է որպես օպերատոր և լուսանկարիչ։

2006 թվականին կնոջ` Սոնյա Մարկոնդեսի հետ եղել է Հայաստանում, Երևանի Մոսկվա կինոթատրոնի դահլիճում ներկայացրել «Սան Պաուլո 450» խորագիրը կրող ցուցահանդեսը, 2008 թվականին Երևանի «Հայ արտ» մշակութային կենտրոնում բացվել է Փոլադյանի «Հայրենի ակնթարթներ» անհատական ցուցահանդեսը, 2011 թվականին` «Հայերի հետքերը Բրազիլիայում» խորագրով ցուցահանդեսը Հայաստանի ազգային պատկերասրահում։

Մրցանակներ
 ԱՄԿՈ միջազգային սալոնի գլխավոր մրցանակ, 1981։ 
 «Ոսկե սկուտեղ», Բելգիա, 1982
 «Կիվանիս Մոուսոն» մրցանակ, Հարավային Կորեայի միջազգային ցուցահանդես, 1982
 Մրցանակներ Նյու Օռլեանում, Լաս Վեգասում, Նյու Յորքում, 1986-2000
 10 ոսկե, 22 արծաթե մրցանակներ ու հատուկ դիպլոմներ

Ցուցահանդեսներ 
Ունեցել է ավելի քան 23 անհատական ցուցահանդես, մասնակցել է շուրջ 78 միջազգային ցուցահանդեսների։

Ծանոթագրություններ

Արտաքին հղումներ 
 Մանուկ Փոլադյանի կայք էջ 

Հայ լուսանկարիչներ
Բրազիլահայ լուսանկարիչներ